b'\n_START_ARTICLE_\nTurism\n_START_SECTION_\nDefini\xc8\x9bie\n_START_PARAGRAPH_\nTheobald (1994) sugera c\xc4\x83 din punct de vedere etimologic, cuv\xc3\xa2ntul \xe2\x80\x9etur\xe2\x80\x9d deriv\xc4\x83 din limba latin\xc4\x83 (turnare) \xc8\x99i din limba greac\xc4\x83 (tornos), cu sensul de cerc \xe2\x80\x93 mi\xc8\x99carea \xc3\xaen jurul unui punct central sau o ax\xc4\x83. Preluat \xc3\xaen limba englez\xc4\x83 cuv\xc3\xa2ntul tour a c\xc4\x83p\xc4\x83tat semnifica\xc8\x9bia ac\xc8\x9biunii de a se mi\xc8\x99ca \xc3\xaen cerc. \xc3\x8en consecin\xc8\x9b\xc4\x83, un tur/tour reprezint\xc4\x83 o c\xc4\x83l\xc4\x83torie dus-\xc3\xaentors \xc8\x99i cel care \xc3\xaentreprinde o astfel de c\xc4\x83l\xc4\x83torie poart\xc4\x83 numele de turist/tourist. _NEWLINE_Dup\xc4\x83 alte opinii, turismul reprezint\xc4\x83 "arta de a c\xc4\x83l\xc4\x83tori de pl\xc4\x83cere " (Bran, F. ,1997) . Aceea\xc8\x99i autoare consider\xc4\x83 turismul drept  \'\'activitatea din timpul liber care const\xc4\x83 \xc3\xaen a voiaja sau locui departe de locul de re\xc8\x99edin\xc8\x9b\xc4\x83, pentru distrac\xc8\x9bie, odihn\xc4\x83, \xc3\xaembog\xc4\x83\xc8\x9birea experien\xc8\x9bei \xc8\x99i a culturii datorit\xc4\x83 cunoa\xc8\x99terii unor noi aspecte umane \xc8\x99i a unor peisaje necunoscute\'\'.\n_START_SECTION_\nIstoric\n_START_PARAGRAPH_\nMai \xc3\xaent\xc3\xa2i au existat motiva\xc8\x9bii practice (locuri bogate \xc3\xaen v\xc3\xa2nat sau adecvate agriculturii, \xc8\x9binuturi aflate \xc3\xaen imediata apropiere a apelor sau catastrofe naturale) ce i-au determinat pe oameni s\xc4\x83 se deplaseze, dar acestea s-au schimbat odat\xc4\x83 cu interven\xc8\x9bia sedentarismului \xc3\xaen via\xc8\x9ba oamenilor. \xc3\x8en Egiptul Antic \xc8\x99i \xc3\xaen alte culturi vechi de pe toate continentele existau, deja, pelerinaje la templele divinit\xc4\x83\xc8\x9bilor (ex: pelerinajul musulmanilor la Mekka/Mecca numit Hadsch sau \xc3\xaent\xc3\xa2lnirea hindu\xc8\x99ilor pentru baia ritual\xc4\x83 \xc3\xaen Gange). Alte motive de a c\xc4\x83l\xc4\x83tori au fost comer\xc8\x9bul extern \xc8\x99i men\xc8\x9binerea rela\xc8\x9biilor politice \xc8\x99i economice cu coloniile sau cu alte \xc8\x9binuturi dependente. \xc3\x8enc\xc4\x83 din vremea romanilor existau localit\xc4\x83\xc8\x9bi celebre, renumite sta\xc8\x9biuni pentru cei boga\xc8\x9bi (Baiae). Romanii boga\xc8\x9bi posedau propriet\xc4\x83\xc8\x9bi \xc3\xaen provincii, pe care din timp \xc3\xaen timp le vizitau. Nordicii c\xc4\x83l\xc4\x83toreau \xc3\xaen Groenlanda \xc8\x99i America, Arabii pe tot cuprinsul Oceanului Indian. Nu rareori, pe atunci, c\xc4\x83l\xc4\x83toriile erau percepute ca agresiuni de c\xc4\x83tre localnici._NEWLINE_Europa \xc8\x99i-a revenit lent dup\xc4\x83 invazia barbarilor (motivul \xe2\x80\x9ec\xc4\x83l\xc4\x83toriei\xe2\x80\x9d: condi\xc8\x9bii mai bune de via\xc8\x9b\xc4\x83) din declinul politic \xc8\x99i economic (\xc3\xaen timp ce stabilitatea prevala \xc3\xaen China \xc8\x99i Japonia). Cur\xc3\xa2nd se dezvolt\xc4\x83 \xc3\xaen Europa un bogat turism religios. De-a lungul rutelor de pelerinaj \xc8\x99i \xc3\xaen localit\xc4\x83\xc8\x9bile favorizate de pozi\xc8\x9bia lor geografic\xc4\x83 pe aceste trasee (porturi, intersec\xc8\x9bii de drumuri comerciale) s-au \xc3\xaenfiin\xc8\x9bat pe toate continentele centre comerciale, care i-au readus pe comercian\xc8\x9bi._NEWLINE_Cuv\xc3\xa2ntul turism/tourism este utilizat \xc3\xaencep\xc3\xa2nd din anul 1811 iar cel de turist/tourist este atestat din 1840. \xc3\x8en anul 1936, Liga Na\xc8\x9biunilor a definit turistul str\xc4\x83in ca fiind \xe2\x80\x9ecineva care c\xc4\x83l\xc4\x83tore\xc8\x99te \xc3\xaen str\xc4\x83in\xc4\x83tate pentru o perioad\xc4\x83 de timp mai lung\xc4\x83 de 24 de ore.\xe2\x80\x9d Succesoarea acesteia Na\xc8\x9biunile Unite, a completat aceast\xc4\x83 defini\xc8\x9bie specific\xc3\xa2nd durata maxim\xc4\x83 de 6 luni.\n_START_SECTION_\nTurismul pentru relaxare \xc8\x99i odihn\xc4\x83\n_START_PARAGRAPH_\nTurismul de recreere a fost asociat cu Revolu\xc8\x9bia Industrial\xc4\x83 din Marea Britanie \xe2\x80\x93 prima \xc8\x9bar\xc4\x83 din Europa care a promovat turismul de recreere \xc8\x99i odihn\xc4\x83 pentru lucr\xc4\x83torii din industrie al c\xc4\x83rui num\xc4\x83r era \xc3\xaen cre\xc8\x99tere \xc3\xaen acea perioad\xc4\x83. Ini\xc8\x9bial, acesta era destinat de\xc8\x9bin\xc4\x83torilor de mijloace de produc\xc8\x9bie, oligarhiei economice, comercian\xc8\x9bilor \xc8\x99i proprietarilor de fabrici. Ace\xc8\x99tia reprezentau noua clas\xc4\x83 de mijloc. Cox&Kings a fost prima companie turistic\xc4\x83 oficial\xc4\x83 \xc3\xaenfiin\xc8\x9bat\xc4\x83 \xc3\xaen 1758._NEWLINE_Originea britanic\xc4\x83 a acestei noi industrii este reflectat\xc4\x83 \xc8\x99i de denumirile utilizate. \xc3\x8en Nice, Fran\xc8\x9ba, una dintre primele sta\xc8\x9biuni de pe riviera francez\xc4\x83 ce s-a impus de-a lungul timpului, promenada poart\xc4\x83 \xc8\x99i ast\xc4\x83zi numele de \xe2\x80\x9ePromenada Englezilor\xe2\x80\x9d, iar \xc3\xaen multe alte sta\xc8\x9biuni istorice din Europa continental\xc4\x83, hoteluri vechi, de rezonan\xc8\x9b\xc4\x83, sunt denumite Bristol/Carlton/Majestic, ceea ce reflect\xc4\x83 dominan\xc8\x9ba de \xc3\xaenceput a clien\xc8\x9bilor englezi._NEWLINE_Mul\xc8\x9bi dintre turi\xc8\x99tii atra\xc8\x99i de turismul de odihn\xc4\x83 c\xc4\x83l\xc4\x83toreau la tropice, at\xc3\xa2t \xc3\xaen perioada de iarn\xc4\x83 c\xc3\xa2t \xc8\x99i \xc3\xaen cea de var\xc4\x83. Locurile cele mai vizitate erau\xc2\xa0: Mexic, Bali \xc3\xaen Indonezia, Brazilia, Cuba, Republica Dominican\xc4\x83, Malaezia, insulele din Polinezia, Queensland din Australia, Tailanda, Florida \xc8\x99i Hawaii din Statele Unite ale Americii.\n_START_SECTION_\nTurismul de iarn\xc4\x83\n_START_PARAGRAPH_\nSta\xc8\x9biunile turistice de schi cele mai renumite se afl\xc4\x83 \xc3\xaen \xc8\x9b\xc4\x83ri din Europa (Austria, Bulgaria, Elve\xc8\x9bia, Fran\xc8\x9ba, Germania, Islanda, Italia, Norvegia, Polonia, Republica Ceh\xc4\x83, Rom\xc3\xa2nia, Suedia, Slovacia, Spania), Statele Unite ale Americii, Noua Zeeland\xc4\x83, Japonia, Coreea de Sud, Chile \xc8\x99i Argentina.\n_START_SECTION_\nTurismul de mas\xc4\x83\n_START_PARAGRAPH_\nTurismul de mas\xc4\x83 s-a dezvoltat datorit\xc4\x83 progreselor tehnologice, permi\xc8\x9b\xc3\xa2nd transportul unui num\xc4\x83r mare de persoane \xc3\xaentr-un timp scurt c\xc4\x83tre locuri de interes turistic, astfel \xc3\xaenc\xc3\xa2t din ce \xc3\xaen ce mai mul\xc8\x9bi oameni s-au putut bucura de petrecerea timpului liber \xc3\xaen respectivele localit\xc4\x83\xc8\x9bi sau sta\xc8\x9biuni._NEWLINE_\xc3\x8en Statele Unite ale Americii, primele sta\xc8\x9biuni litorale \xc3\xaen stil european au fost amenajate \xc3\xaen Atlantic City, New Jersey \xc8\x99i Long Island, New York._NEWLINE_\xc3\x8en Europa continental\xc4\x83, printre primele sta\xc8\x9biuni s-au num\xc4\x83rat: Ostend, devenit\xc4\x83 popular\xc4\x83 datorit\xc4\x83 locuitorilor ora\xc8\x99ului Brussels\xc2\xa0; Boulogne-sur-Mer (Pas-de-Calais) and Deauville (Calvados) pentru parizieni; \xc8\x99i Heiligendamm, fondat\xc4\x83 \xc3\xaen 1793, ca prim\xc4\x83 sta\xc8\x9biune de litoral pe malul M\xc4\x83rii Baltice.\n_START_SECTION_\nDezvoltarea turismului \xc3\xaen decursul ultimilor ani\n_START_PARAGRAPH_\nS-a remarcat \xc3\xaen special \xc3\xaen Europa o pia\xc8\x9b\xc4\x83 de lux \xc3\xaen turismul din ultimele decenii, care se bazeaz\xc4\x83 pe voiaje de scurt\xc4\x83 durat\xc4\x83. Turi\xc8\x99tii interesa\xc8\x9bi de aceast\xc4\x83 form\xc4\x83 de turism au venituri disponibile ridicate, timp de odihn\xc4\x83 considerabil, sunt educa\xc8\x9bi, \xc8\x99i au gusturi sofisticate. Cererea se define\xc8\x99te, astfel, prin calitatea superioar\xc4\x83 vizat\xc4\x83, ceea ce a condus la fragmentarea pie\xc8\x9bei turismului litoral de mas\xc4\x83, turi\xc8\x99tii pretinz\xc3\xa2nd versiuni specializate, sta\xc8\x9biuni mai lini\xc8\x99tite, sta\xc8\x9biuni pentru petrecerea concediilor \xc3\xaen familie ori hoteluri axate pe turismul de ni\xc8\x99\xc4\x83._NEWLINE_Dezvoltarea tehnologiei \xc8\x99i a infrastructurii de transport ( avioane cu reac\xc8\x9bie, linii de zbor low-cost \xc8\x99i aeroporturi mult mai u\xc8\x99or accesibile) au f\xc4\x83cut ca multe tipuri de turism s\xc4\x83 devin\xc4\x83 mult mai accesibile. Organiza\xc8\x9bia Mondial\xc4\x83 a S\xc4\x83n\xc4\x83t\xc4\x83\xc8\x9bii estimeaz\xc4\x83 c\xc4\x83 peste 500.000 persoane se afl\xc4\x83 \xc3\xaen avion \xc3\xaen fiecare moment. Au intervenit, de asemenea, modific\xc4\x83ri \xc3\xaen stilul de via\xc8\x9b\xc4\x83, cum ar fi v\xc3\xa2rsta de pensionare, fapt ce sus\xc8\x9bine turismul de-a lungul \xc3\xaentregului an. Acesta este facilitat de v\xc3\xa2nz\xc4\x83rile online ale produselor turistice. Unele site-uri au \xc3\xaenceput acum s\xc4\x83 ofere \xc8\x99i pachete dinamice, c\xc3\xa2nd un pre\xc8\x9b inclusiv este estimat pentru un pachet personalizat solicitat de turist. _NEWLINE_Au existat \xc8\x99i anumite regresiuni \xc3\xaen turism, cum a fost cea datorat\xc4\x83 atacului di 11 septembrie \xc8\x99i amenin\xc8\x9b\xc4\x83rilor teroriste destinate destina\xc8\x9biilor turistice (Bali \xc8\x99i mai multe ora\xc8\x99e din Europa). De asemeni cele datorate tsunami-ului din 26 decembrie 2004 \xc8\x99i cutremurului din 2004 din Oceanul Indian ce a afectat \xc8\x9b\xc4\x83rile din Asia de la Oceanul Indian \xc8\x99i Insulele Maldive. Mii de vie\xc8\x9bii s-au pierdut atunci \xc8\x99i mul\xc8\x9bi turi\xc8\x99ti au murit, fapt ce a condus la stoparea sau restric\xc8\x9bionarea turismului \xc3\xaen respectivele zone._NEWLINE_Termenii de turism \xc8\x99i c\xc4\x83l\xc4\x83torie sunt uneori folosi\xc8\x9bi ca sinonime. \xc3\x8en acest context, c\xc4\x83l\xc4\x83toria poate fi definit\xc4\x83 ca \xc8\x99i turismul, dar se diferen\xc8\x9biaz\xc4\x83 prin faptul c\xc4\x83 se refer\xc4\x83 la o anumit\xc4\x83 destina\xc8\x9bie sau un scop bine definit. Termenul de turism sau turist sunt folosi\xc8\x9bi uneori cu sens peiorativ, implic\xc3\xa2nd interesul superficial pentru cultura sau locurile vizitate de turi\xc8\x99ti.\n_START_SECTION_\nTurismul sustenabil\n_START_PARAGRAPH_\n\xe2\x80\x9eTurismul sustenabil a fost conceput pentru a administra toate resursele, astfel \xc3\xaenc\xc3\xa2t necesit\xc4\x83\xc8\x9bile economice, sociale \xc8\x99i estetice s\xc4\x83 fie satisf\xc4\x83cute, men\xc8\x9bin\xc3\xa2ndu-se \xc3\xaen acela\xc8\x99i timp integritatea cultural\xc4\x83, procesele ecologice esen\xc8\x9biale, diversitatea biologic\xc4\x83 \xc8\x99i sistemele de sus\xc8\x9binere a vie\xc8\x9bii\xe2\x80\x9d(Organiza\xc8\x9bia Mondial\xc4\x83 a Turismului)._NEWLINE_Dezvoltarea sustenabil\xc4\x83 implic\xc4\x83 \xe2\x80\x9esatisfacerea necesit\xc4\x83\xc8\x9bilor prezente f\xc4\x83r\xc4\x83 a compromite abilitatea genera\xc8\x9biilor viitoare de a-\xc8\x99i \xc3\xaemplini propriile nevoi\xe2\x80\x9d(Comisia Mondial\xc4\x83 pentru Mediu \xc8\x99i Dezvoltare).\n_START_SECTION_\nEcoturismul\n_START_PARAGRAPH_\nEcoturismul, cunoscut \xc8\x99i sub denumirea de turism ecologic, se refer\xc4\x83 la turismul \xc3\xaen zone fragile, s\xc4\x83lbatice, de obicei protejate care \xc3\xaencearc\xc4\x83 s\xc4\x83 aibe un impact minor \xc8\x99i s\xc4\x83 se men\xc8\x9bin\xc4\x83 la o scar\xc4\x83 redus\xc4\x83. Acest tip de turism este util \xc3\xaen educarea turi\xc8\x99tilor \xc8\x99i \xc3\xaen g\xc4\x83sirea fondurilor pentru conservare, aduce avantaje economiei \xc8\x99i politicii locale \xc8\x99i \xc3\xaencurajeaz\xc4\x83 respectul pentru alte culturi \xc8\x99i pentru drepturile omului.\n_START_SECTION_\nTurismul pentru p\xc4\x83turile s\xc4\x83race (pro-poor tourism)\n_START_PARAGRAPH_\nTurismului poten\xc8\x9bial ce trebuie s\xc4\x83 ajute masele foarte s\xc4\x83race din \xc8\x9b\xc4\x83rile \xc3\xaen curs de dezvoltare i se acord\xc4\x83 o aten\xc8\x9bie sporit\xc4\x83 de c\xc4\x83tre cei implica\xc8\x9bi \xc3\xaen dezvoltare, materializ\xc3\xa2ndu-se at\xc3\xa2t prin proiecte mici ale comunit\xc4\x83\xc8\x9bilor locale c\xc3\xa2t \xc8\x99i prin abord\xc4\x83ri ale Ministerelor de Turism care vizeaz\xc4\x83 s\xc4\x83 atrag\xc4\x83 un num\xc4\x83r important de turi\xc8\x99ti. Cercet\xc4\x83rile efectuate de Institutul Interna\xc8\x9bional de Dezvoltare (Overseas Development Institute) au condus la concluzia c\xc4\x83 nu este o metod\xc4\x83 bun\xc4\x83 de a-i ajuta pe cei s\xc4\x83raci, pentru c\xc4\x83 ace\xc8\x99tia nu beneficiaz\xc4\x83 de aceste sume dec\xc3\xa2t \xc3\xaen propor\xc8\x9bie de 25%, sau \xc3\xaen unele cazuri mult mai pu\xc8\x9bin. Exemple de succes, c\xc3\xa2nd banii au ajuns \xc3\xaentr-adev\xc4\x83r la cei s\xc4\x83raci, au existat totu\xc8\x99i\xc2\xa0: c\xc4\x83\xc8\x9b\xc4\x83rarea pe mun\xc8\x9bi \xc3\xaen Tanzania sau turismul cultural din Luang, Prabang, Laos. Pentru ca turismul \xe2\x80\x9epro-poor\xe2\x80\x9d s\xc4\x83-\xc8\x99i ating\xc4\x83 scopul \xc8\x99i ca banii s\xc4\x83 ajung\xc4\x83 \xc3\xaentr-adev\xc4\x83r \xc3\xaen buzunarele celor nevoia\xc8\x99i, turi\xc8\x99tii trebuie s\xc4\x83 fac\xc4\x83 efortul de a utiliza moneda local\xc4\x83, astfel localnicii \xc3\xae\xc8\x99i vor dezvolta abilit\xc4\x83\xc8\x9bile \xc8\x99i contractele exclusive nu vor mai domina sectorul.\n_START_SECTION_\nTurismul de recesiune\n_START_PARAGRAPH_\nTurismul de recesiune este o tendin\xc8\x9b\xc4\x83 \xc3\xaen turism, care a evoluat ca urmare a crizei economice mondiale. Identificat\xc4\x83 de antrepenorul american Matt Landau (2007), turismul de recesiune se define\xc8\x99te prin low-cost, experien\xc8\x9be de o valoare deosebit\xc4\x83 ce iau locul vacan\xc8\x9belor populare de alt\xc4\x83 dat\xc4\x83. Locuri de interes deosebit pentru turismul de recesiune au cunoscut un boom \xc3\xaen timpul recesiunii datorit\xc4\x83 at\xc3\xa2t nivelului de trai relativ sc\xc4\x83zut \xc8\x99i pie\xc8\x9bei mondiale a muncii \xc3\xaen declin.\n_START_SECTION_\nTurismul medical\n_START_PARAGRAPH_\nC\xc3\xa2nd exist\xc4\x83 o diferen\xc8\x9b\xc4\x83 de pre\xc8\x9b semnificativ\xc4\x83 \xc3\xaentre \xc8\x9b\xc4\x83ri pentru o anumit\xc4\x83 procedur\xc4\x83 medical\xc4\x83 mai ales \xc3\xaen Asia de Sud-Est, India, Europa de Est \xc8\x99i unde exist\xc4\x83 regulamente diferite, referitor la proceduri medicale particulare (ex: stomatologie), turismul \xc3\xaen vederea ob\xc8\x9binerii respectivelor avantaje b\xc4\x83ne\xc8\x99ti sau pentru a beneficia de regulamentele \xc3\xaen cauz\xc4\x83 este adesea definit drept \xe2\x80\x9eturism medical\xe2\x80\x9d.\n_START_SECTION_\nTurismul educa\xc8\x9bional\n_START_PARAGRAPH_\nTurismul educa\xc8\x9bional dezvoltat datorit\xc4\x83 cre\xc8\x99terii popularit\xc4\x83\xc8\x9bii \xc3\xaenv\xc4\x83\xc8\x9b\xc4\x83rii \xc8\x99i pred\xc4\x83rii de cuno\xc8\x99tin\xc8\x9be care s\xc4\x83 amelioreze gradul de competen\xc8\x9b\xc4\x83 tehnic\xc4\x83 \xc3\xaen afara s\xc4\x83lii de clas\xc4\x83. \xc3\x8en turismul educa\xc8\x9bional, principala \xc8\x9bint\xc4\x83 a turului sau vizitei \xc3\xaentr-o alt\xc4\x83 \xc8\x9bar\xc4\x83 este de a studia despre cultur\xc4\x83, sau de a munci pentru a aplica teoria \xc3\xaenv\xc4\x83\xc8\x9bat\xc4\x83 (Programe de Training, Programe Educa\xc8\x9bionale).\n_START_SECTION_\nTurismul creativ\n_START_PARAGRAPH_\nTurismul creativ a existat ca o form\xc4\x83 a turismului cultural \xc3\xaenc\xc4\x83 de la \xc3\xaenceputurile turismului. R\xc4\x83d\xc4\x83cinile lui europene dateaz\xc4\x83 de pe timpul turului numit \xe2\x80\x9eGrand Tour\xe2\x80\x9d, c\xc3\xa2nd tinerii din familiile \xc3\xaenst\xc4\x83rite c\xc4\x83l\xc4\x83toreau \xc3\xaen scopul experiment\xc4\x83rii \xc3\xaen plan educa\xc8\x9bional. Recent, turismul creativ a fost definit de c\xc4\x83tre Crispin Raymond \xc8\x99i Greg Richards, care ca membri ai A.T.L.A.S. (Association for Tourism and Leisure Education ) au condus o serie de proiecte pentru Comisia European\xc4\x83, incluz\xc3\xaend turismul cultural \xc8\x99i profesional, cunoscute sub numele de turism sustenabil. Ei au definit \xe2\x80\x9eturismul creativ\xe2\x80\x9d ca turism ce se refer\xc4\x83 la participarea activ\xc4\x83 a turi\xc8\x99tilor \xc3\xaen cultura comunit\xc4\x83\xc8\x9bii gazd\xc4\x83, prin seminare interactive \xc8\x99i experimente de \xc3\xaenv\xc4\x83\xc8\x9b\xc4\x83m\xc3\xa2nt informal._NEWLINE_\xc3\x8en acela\xc8\x99i timp, conceptul de turism creativ a fost preluat de organiza\xc8\x9bii prestigioase precum UNESCO, care prin programul Creative Cities Network, a promovat turismul creativ ca pe o experien\xc8\x9b\xc4\x83 sus\xc8\x9binut\xc4\x83, autentic\xc4\x83 care angajeaz\xc4\x83 o cunoa\xc8\x99tere activ\xc4\x83 a tr\xc4\x83s\xc4\x83turilor culturale specifice ale unei destina\xc8\x9bii turistice._NEWLINE_Recent, turismul creativ a c\xc3\xa2\xc8\x99tigat popularitate ca form\xc4\x83 a turismului cultural care implic\xc4\x83 participarea turi\xc8\x99tilor \xc3\xaen cultura comunit\xc4\x83\xc8\x9bii gazd\xc4\x83 pe care o viziteaz\xc4\x83. Multe \xc8\x9b\xc4\x83ri ofer\xc4\x83 exemple ale dezvolt\xc4\x83rii acestui tip de turism (Marea Britanie, Bahamas, Jamaica, Spania, Italia, Noua Zeeland\xc4\x83).\n_START_SECTION_\nTurismul \xe2\x80\x9enegru\xe2\x80\x9d\n_START_PARAGRAPH_\nO zon\xc4\x83 emergent\xc4\x83 care capteaz\xc4\x83 un interes deosebit a fost identificat\xc4\x83 de c\xc4\x83tre Lennon \xc8\x99i Foley (2000) ca \xe2\x80\x9eturism negru\xe2\x80\x9d. Acest tip de turism implic\xc4\x83 vizitarea unor locuri \xe2\x80\x9enegre\xe2\x80\x9d, cum ar fi c\xc3\xa2mpuri de lupt\xc4\x83, locuri unde s-au petrecut crime oribile sau acte de genocid ( lag\xc4\x83re de concentrare). Turismul negru r\xc4\x83m\xc3\xa2ne un turism de ni\xc8\x99\xc4\x83, animat de diferite motiva\xc8\x9bii, cum ar fi cel de depl\xc3\xa2ngere a victimelor, comemorare, curiozitate macabr\xc4\x83 sau chiar amuzament. \xc3\x8e\xc8\x99i are originile \xc3\xaen b\xc3\xa2lciurile \xc8\x99i t\xc3\xa2rgurile de alt\xc4\x83 dat\xc4\x83.\n_START_SECTION_\nPreviziuni\n_START_PARAGRAPH_\nOrganiza\xc8\x9bia Mondial\xc4\x83 a Turismului (UNWTO) previzioneaz\xc4\x83 c\xc4\x83 turismul interna\xc8\x9bional va continua s\xc4\x83 se dezvolte cu un procent anual de 4%. Cu apari\xc8\x9bia e-comer\xc8\x9bului, produsele turistice au devenit unul dintre cele mai comercializate articole de pe internet. Produsele \xc8\x99i serviciile turistice au devenit disponibile prin mijlocirea intermediarilor, de\xc8\x99i furnizorii de turism (hotelurile, companiile de transporturi aeriene, etc.) \xc3\xae\xc8\x99i pot vinde direct serviciile. Aceasta a exercitat presiune asupra intermediarilor at\xc3\xa2t din partea comercian\xc8\x9bilor on-line c\xc3\xa2t \xc8\x99i din partea celor tradi\xc8\x9bionali._NEWLINE_S-a sugerat faptul c\xc4\x83 exist\xc4\x83 o corela\xc8\x9bie puternic\xc4\x83 \xc3\xaentre cheltuielile pe cap de locuitor din turism \xc8\x99i gradul de implicare al respectivei \xc8\x9b\xc4\x83ri \xc3\xaen contextul global. Nu numai ca rezultat al contribu\xc8\x9biei economice importante la industria turistic\xc4\x83, dar \xc8\x99i ca indicator al gradului de \xc3\xaencredere cu care cet\xc4\x83\xc8\x9benii globali impulsioneaz\xc4\x83 resursele de pe glob pentru beneficiul economiilor locale. Acesta este motivul pentru care oricare estimare a evolu\xc8\x9biei \xc3\xaen turism poate servi ca un indiciu a influen\xc8\x9bei relative pe care fiecare stat \xc3\xael va exercita pe viitor._NEWLINE_Se preconizeaz\xc4\x83 c\xc4\x83 turismul spa\xc8\x9bial va demara \xc3\xaen primul sfert al secolului al XXI-lea, de\xc8\x99i prin compara\xc8\x9bie cu destina\xc8\x9biile tradi\xc8\x9bionale num\xc4\x83rul turi\xc8\x99tilor care vor zbura pe orbita spa\xc8\x9bial\xc4\x83 va r\xc4\x83m\xc3\xa2ne redus, p\xc3\xa2n\xc4\x83 c\xc3\xa2nd tehnologii moderne ca \xe2\x80\x9eelevatorul spa\xc8\x9bial\xe2\x80\x9d (space elevator) vor contribui la ieftinirea c\xc4\x83l\xc4\x83toriei \xc3\xaen spa\xc8\x9biu._NEWLINE_Optimizarea tehnologic\xc4\x83 va face posibil\xc4\x83 cazarea \xc3\xaen nave spa\xc8\x9biale-hotel, amenajate pe aeroplane bazate pe putere solar\xc4\x83 sau sau \xc3\xaen dirijabile de mari dimensiuni. Hoteluri subacvatice, cum este Hydropolis din Dubai, vor mai fi construite. Pe oceane, turi\xc8\x99tii vor fi a\xc8\x99tepta\xc8\x9bi pe mari vase de croazier\xc4\x83 sau chiar \xc3\xaen ora\xc8\x99e plutitoare.\n_START_SECTION_\nTurismul sportiv\n_START_PARAGRAPH_\nDin anii \xe2\x80\x9970 pachetele de turism sportiv au devenit din ce \xc3\xaen ce mai populare. Evenimente cum sunt Cupa Mondial\xc4\x83 de rugby \xc8\x99i fotbal au dat posibilitatea agen\xc8\x9biilor de voiaj s\xc4\x83 ob\xc8\x9bin\xc4\x83 drept de v\xc3\xa2nzare asupra unui anumit num\xc4\x83r de bilete pe care le-au comercializat \xc3\xaen pachete unde au fost incluse zborul, hotelul \xc8\x99i excursia.\n_START_SECTION_\nTendin\xc8\x9be\n_START_PARAGRAPH_\nCa rezultat al recesiunii din anii 2000, sosirile interna\xc8\x9bionale au suferit o puternic\xc4\x83 reducere \xc3\xaencep\xc3\xa2nd cu anul 2008. Cre\xc8\x99terea din 2007 \xe2\x80\x93 2008 a fost de numai 3,7% pe primele 8 luni din 2008. Pia\xc8\x9ba asiatic\xc4\x83 \xc8\x99i cea a Pacificului au fost afectate \xc8\x99i pia\xc8\x9ba din Europa a stagnat \xc3\xaen timpul lunilor de var\xc4\x83 boreal\xc4\x83, \xc3\xaen timp ce cea din America a avut rezultate mai bune deoarece prin reducerea ratei de expaniune \xc8\x99i-a asigurat o cre\xc8\x99tere de 6% din ianuarie p\xc3\xa2n\xc4\x83 \xc3\xaen august 2008. Doar Orientul Mijlociu \xc8\x99i-a continuat cre\xc8\x99terea rapid\xc4\x83 \xc3\xaen aceast\xc4\x83 perioad\xc4\x83, ating\xc3\xa2nd o cre\xc8\x99tere de 17% fa\xc8\x9b\xc4\x83 de aceea\xc8\x99i perioad\xc4\x83 a anului 2007. Aceast\xc4\x83 \xc3\xaencetinire suferit\xc4\x83 de turismul interna\xc8\x9bional s-a reflectat \xc8\x99i la nivelul industriei de transport aerian, printr-o cre\xc8\x99tere negativ\xc4\x83 \xc3\xaen septembrie 2008 \xc8\x99i o cre\xc8\x99tere de 3.3% a traficului de pasageri p\xc3\xa2n\xc4\x83 \xc3\xaen septembrie. Industria hotelier\xc4\x83 a raportat, de asemeni, o reducere, gradul de ocupare a camerelor continu\xc3\xa2nd s\xc4\x83 fie \xc3\xaen declin. Deoarece situa\xc8\x9bia economic\xc4\x83 global\xc4\x83 s-a deteriorat dramatic \xc3\xaen timpul lunilor septembrie \xc8\x99i octombrie ca rezultat al crizei financiare globale, era de a\xc8\x99teptat ca trendul s\xc4\x83 continue \xc3\xaen 2008 \xc8\x99i 2009. Aceast\xc4\x83 situa\xc8\x9bie s-a intensificat prin faptul c\xc4\x83 pe durata primelor 4 luni din 2009 sosirile au sc\xc4\x83zut la 8%, unele regiuni fiind afectate \xc8\x99i mai mult datorit\xc4\x83 influen\xc8\x9bei virusului AH1N1.\n_START_SECTION_\nTurismul \xc3\xaen Rom\xc3\xa2nia\n_START_PARAGRAPH_\nTurismul \xc3\xaen Rom\xc3\xa2nia se bazeaz\xc4\x83 pe un poten\xc8\x9bial turistic important. \xc3\x8encep\xc3\xa2nd cu varietatea formelor de relief ( izvoare de ap\xc4\x83 mineral\xc4\x83 \xc8\x99i termal\xc4\x83, lacuri folosite pentru agrement, nata\xc8\x9bie \xc8\x99i pescuit sportiv, un valoros fond cinegetic concentrat \xc3\xaen p\xc4\x83duri bogate de foioase \xc8\x99i conifere, peisaje diverse de la cel al crestelor montane ce dep\xc4\x83\xc8\x99esc 2.000 m la cele de c\xc3\xa2mpie \xc3\xaentins\xc4\x83 \xc8\x99i m\xc4\x83noas\xc4\x83, litoral cu plaje \xc3\xaembietoare \xc8\x99i valuri r\xc4\x83coroase \xc8\x99i zone protejate ca cele din Delta Dun\xc4\x83rii) \xc8\x99i continu\xc3\xa2nd cu istoria interesant\xc4\x83 a poporului rom\xc3\xa2n ce se reflect\xc4\x83 \xc3\xaen numeroase m\xc4\x83rturii materiale \xc8\x99i spirituale ( muzee, monumente, biserici, m\xc3\xa2n\xc4\x83stiri, cet\xc4\x83\xc8\x9bi antice \xc8\x99i medievale, portul popular, \xc8\x9bes\xc4\x83turi, ceramic\xc4\x83, etc.) elementele patrimoniale rom\xc3\xa2ne\xc8\x99ti atrag aten\xc8\x9bia a numero\xc8\x99i vizitatori din toate col\xc8\x9burile lumii.'